פסטיבל הקיץ המסורתי של קהילת הצ'רקסים חוזר ומתקיים בשני הכפרים, כפר קמא בגליל המערבי וריחנייה במרום הגליל. זוהי חגיגה של מסורת, תרבות וקולינריה מלווה בסיפורים מרתקים. מידי יום יתקיימו ברחבת המוזאון מופעי ריקודים צ'רקסים בשעות קבועות (11:30, 15:30) ב-25 ביולי בשעה 20:00 תיערך במתנ"ס כפר קמא הופעה של להקת המחול הצ'רקסית מירדן "אקאדמי" והלהקה המקומית של כפר קמא "תיפסה". בריחניה תופיע להקת הרקדנים "אקאדמי" מירדן ולהקת "אושחה מאפה" המקומית, ביום חמישי 30 ביולי בשעה 20:00 ברחבה שליד מועדון הנוער. בנוסף, סדנאות ריקוד צ'רקסי, סדנאות להכנת " חלוז' ", הופעות ריקוד בשעות היום והערב ומתחם קרטינג.
טיול מודרך לאור פנסים בשביל סובב הפסגה שבהר מירון וביקור בישוב הדרוזי פקיעין. באין מפריע ותוך מתן כבוד לדיירי המקום עוקבים אחר פעילי הלילה השוכנים בחורש הגלילי, ניסיון לראות דורבנים, תנים, שועלים, חזירי בר, ינשופים ועוד. למחרת ממשיכים לטייל כולל לינה וארוחות בבית ספר שדה הר מירון של החברה להגנת הטבע. תשלום למינימום זוג מבוגרים.
טיול מודרך בנחל קטיע, שליד העיר נשר, בצל החורש הירוק והסבוך והמשכו בטיול חוויתי על הגשרים התלויים מעל צמרות העצים הירוקים. בהדרכת בי"ס שדה חוף כרמל.
אתר החרמון וקייקי כפר בלום מציעים כרטיס משולב לפעילויות קיץ קרירות. שיט קייקים בנחל חצבני כשעה וחצי, כרטיס עליה ברכבל לפסגת החרמון כולל סיור מודרך על החי והצומח הייחודיים לאזור ומזחלות הרים אקסטרים.
בפארק חמת גדר המשתרע על פני 150 דונם, מציעים למבקרים שיט בסירות פדלים וקייקים, מופעי תוכים, מופעי האכלת תנינים, מרחצאות חמים, מיני פארק מים, מיני ספארי, פינת ליטוף. מיוחד לחופש הגדול: סיור לילי לכל המשפחה לאור לפידים הכולל צפייה בהאכלת תנינים ובפעילות הלילית של מגוון חיות, בריכת ספלאש קרה עם מגלשה ובסמוך אליה רחבת דיסקו רטוב עם מזרקות ג'טים. אפשרות לינה בכפר האוהלים או במלון המקומי, וארבע מסעדות כשרות.
מסע רטוב ורענן, אל החיים שבמעמקים. משתכשכים בקו הגלים בלגונת חוף דור והסברים על הים התיכון, הקונכיות, הצדפים ועל שאר בעלי החיים. בהדרכת בי"ס שדה חוף כרמל.
תערוכת בוגרי מכללת שנקר תפתח השבוע ותימשך עד סוף החודש. בתערוכה יוצגו עבודות הגמר של הסטודנטים במחלקות השונות. אופנה, עיצוב פנים מבנה וסביבה, עיצוב תכשיטים, תקשורת חזותית, עיצוב תעשייתי, עיצוב טקסטיל, עיצוב אופנה והנדסת תוכנה (ברח' אנה פרנק 12 בר"ג) אמנות רב תחומית (בבנין עלית רח' ז'בוטינסקי 8 ר"ג) שואו-רום אופנה יוצג במשך יומיים חמישי-שישי. המחלקה להנדסת תוכנה: תערוכת פרויקטים תוצג למשך 4 ימים.
מוזאון המזגגה בקיבוץ נחשולים מקיים ערב בנושא הפקת צבע התכלת והארגמן בעולם הקדום וכיום. בהשתתפות ח"כ יצחק הרצוג שסבו הרב הרצוג חקר את תעלומת התכלת. אוצרת המוזאון תספר על הפקת התכלת בתל דור וד"ר ברוך סטרמן ידגים את תהליך הצביעה.
טיול בשעות בין הערביים בגבעת שר שבלב מודיעין. מפגש בדרך עם גת גדולה ובור מים, שקתות אבן קדומות ובראש הגבעה - שומרות עתיקות ומבנים נוספים המלמדים על החקלאות הקדומה והחיים בגבעה. הליכה בדרך ירוקה, בינות שרידי בוסתן עתיק ועצירה בנקודות תצפית מרהיבות על מודיעין וסביבתה. בהדרכת קהילת מודיעין של החברה להגנת הטבע.
טיול מודרך בעקבות מנהיג בית"ר בפארק קק"ל ע"ש ז'בוטינסקי בשוני. בשנת 2005 קבעה כנסת ישראל את יום פטירתו של זאב ז'בוטינסקי, כ"ט בתמוז ת"ש, כיום לציון זכרו ופועלו. לכבוד יום זה יתקיים סיור בפארק קק"ל הנקרא על שמו בשוני, ביקור במוזאון האצ"ל ובשבילי הפארק וסיום בטיול קצר ב"נחלת ז'בוטינסקי" בבנימינה. משך הטיול כשלוש שעות ומספר המשתתפים מוגבל.
פעילות למשפחות ביער עמינדב בהרי ירושלים עם קק"ל. טיול חווייתי ביער עמינדב לאלה המוכנים להשכים קום ולנסוע בדרכים מתפתלות. נפגשים עם אור ראשון ומבררים שעת הזריחה מיטיבה עם בעלי החיים ביער, מכינים תה צמחים ומסיימים בהתעמלות בוקר. המסלול נגיש לכולם.
קק"ל מקיימת הופעה וטיול ביער בן שמן. ישראל גוריון ואסף אמדורסקי במופע משותף משירי הדודאים בהם "החליל", "שיירת הרוכבים", "טיול לילי", "כיבוי אורות", "סימן שאתה צעיר" ועוד. בתום המופע ייערך טיול לאור ירח בשבילי היער (משך הטיול כ-40 דקות).
התיאטרון הקאמרי בשיתוף א.מ.י- איגוד אמני ישראל ועיריית תל אביב-יפו, חוגגים יום הולדת 80 לשחקן אילי גורליצקי באולם קאמרי 1. כל ההכנסות קודש לקרן לטיפול באמנים במצוקה של א.מ.י. מנחה: יאיר ניצני. בין המשתתפים: דני בסן, אדם גורליצקי, אבי גרייניק, גדי יגיל, חנן יובל, מתי כספי, שייקה לוי, מוני מושונוב, גלי עטרי, מיקי קם, ששי קשת.
רשת "מרינדו-הבשר מהגולן", מצטרפת לשוק הפליאו בהדר יוסף, עם בשר טלה ובקר טריים ואיכותיים, הישר מרמת הגולן. בדוכן ניתן יהיה לרכוש בשר טרי מסוגים שונים, מנות בשר לאכול במקום, מוצרים חדשים שהוכנו במיוחד עבור שוק הפליאו: המבורגר לב, נקניקיות חלקי פנים ועוד במחירים מיוחדים.
פעילות למשפחות בהר איתן בהרי ירושלים בלילה חשוך ללא ירח, בראש חודש אב עם קק"ל. מכירים את הסביבה, צופים בכוכבים, הסברים על התאמת בעלי חיים לפעילות בשעות החשכה. מסיימים סביב למדורה בסיפורים על המקום ועל האנשים שהיו בו בעבר.
סוף שבוע בערבה מתחיל בשעות בין הערביים בטיול בגבעת חצבה בקבלת שבת, תצפית על האזור, גלגולים בדיונות ולעת שקיעה חוזרים לבית ספר שדה חצבה של החברה להגנת הטבע. לאחר ארוחת הערב, יציאה אל חווארי הלשון הלבנים שליד מושב עידן, לחוות את המדבר בלילה. למחרת נוסעים למקום הנמוך בעולם, בעין בוקק, נחל שוקק חיים בשבילי מדבר יהודה. כניסה לערוץ קניון מוצל ועתיר צמחיה. משכשכים במים הרדודים הזורמים בו. בהדרכת בי"ס שדה חצבה של החברה להגנת הטבע. כולל לינה וארוחות בבית ספר שדה.
מחווה לזמר וליוצר עוזי חיטמן ז"ל במלאת עשור לפטירתו במוזאון הפתוח בגן התעשייה עומר "נולדתי לשלום". מופע מוזיקלי לכל המשפחה, ושלל פעילויות - עפיפוניאדה, סדנאות יצירה, משחק חידות.
מוזאון הנגב לאמנות מארח שתי תערוכות, התערוכה הבין-לאומית "סיפור על נייר" ו"קווים לדמותו: הדימוי האנושי ביצירתו של מרסל ינקו". שיח גלריה וסיור בתערוכות יערך עם מנהלת מוזאון הנגב והאוצרת ד"ר דליה מנור.